Id-Direttiva tal-Kummissjoni 2004/29/KE
ta' l-4 ta' Marzu 2004
dwar id-determinazzjoni tal-karatteristiċi u kondizzjonijiet minimi għall-ispezzjoni ta' varjetajiet ta' dwieli
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 68/193/KEE tad-9 ta' April 1968 dwar il-marketing ta' materjal għall-propogazzjoni veġitattiva tad-dielja [1], kif l-aħħar emendata mid-Direttiva 2003/61/KE, u partikolarment l-Artikolu 5d [2] tagħha,
Billi:
(1) Id-Direttiva tal-Kummissjoni 72/169/KEE ta' l-14 ta' April 1972 dwar id-determinazzjoni tal-karatteristiċi u kondizzjonijiet minimi għall-ispezzjoni ta' varjetajiet ta' dwieli [3] ġiet emendata b'mod sostanzjali [4]. Fl-interessi taċ-ċarezza u r-razzjonalità l-imsemmija Direttiva għandha tiġi kkodifikata.
(2) Skond id-disposizzjonijiet tad-Direttiva 68/193/KEE, l-Istati Membri huma obbligati jagħmlu katalogu tal-varjetajiet aċċettati għal ċertifikazzjoni u spezzjoni ta' materjal tal-propogazzjoni standard fit-territorju tagħhom.
(3) L-aċċettanza ta' varjetajiet hi suġġetta għal kondizzjonijiet Komunitarji li għandhom jiġu nfurzati permezz ta' spezzjonijiet uffiċjali u partikolarment permezz ta' spezzjonijiet ta' prodotti tar-raba'.
(4) L-ispezzjonijiet għandhom ikopru numru suffiċjenti ta' karatteristiċi biex ikun possibbli li l-varjetajiet jiġu deskritti.
(5) Il-karatteristiċi minimi li għandhom jgħaddu minn spezzjoni għandhom jiġu ddeterminati fuq livell Komunitarju.
(6) 'Il fuq minn dan, il-kondizzjonijiet minimi għat-twettiq ta' l-ispezzjonijiet għandhom jiġu stabbiliti.
(7) Dawn il-karatteristiċi u kondizzjonijiet minimi għall-ispezzjoni għandhom jiġu stabbiliti fid-dawl ta' l-istat preżenti ta' għarfien xjentifiku u teknoloġiku.
(8) Il-miżuri previsti f'din id-Direttiva huma skond l-opinjoni tal-Kumitat Permanenti taż-Żriegħat u Materjal Propaganti għal Agrikoltura, Ortikoltura u Forestrija.
(9) Din id-Direttiva għandha tkun mingħajr preġudizzju għall-obbligazzjonijiet ta' l-Istati Membri fir-rigward tal-limiti ta' ħin għal trasposizzjoni fil-liġi nazzjonali tad-direttivi stabbiliti fl-Anness III, il-parti B,
ADOTTAT DIN ID-DIRETTIVA:
Artikolu 1
L-Istati Membri għandhom jipprovdu li spezzjonijiet uffiċjali mwettqin għall-aċċettanza ta' varjetajiet tad-dielja għandhom ikopru mill-inqas il-karatteristiċi mniżżlin fl-Anness I.
Għandhom jassiguraw li l-kondizzjonijiet minimi mniżżlin fl-Anness II huma miksubin fil-ħin ta' l-ispezzjonijiet.
Artikolu 2
Id-Direttiva 72/169/KEE, kif emendata mid-Direttiva mniżżla fl-Anness III, il-parti A, hi mħassra, mingħajr preġudizzju għall-obbligazzjonijiet ta' l-Istati Membri fir-rigward tal-limiti ta' ħin għal trasposizzjoni fil-liġi nazzjonali tad-Direttivi stabbiliti fl-Anness III, il-parti B.
Referenzi għad-Direttivi mħassrin għandhom jittieħdu bħala referenzi għal din id-Direttiva u għandhom jinqraw skond it-tabella ta' korrelazzjoni fl-Anness IV.
Artikolu 3
Din id-Direttiva ghandha tidhol fis-seħħ fl-20 jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hi indirizzata lill-Istati Membri.
Magħmula fi Brussel, l-4 ta' Marzu 2004.